ระเบียบสำนักงาน ก.พ. ว่าด้วยข้อมูลข่าวสารของสำนักงาน ก.พ. พ.ศ. 2561

ระเบียบสำนักงาน
ก.พ.
ว่าด้วยข้อมูลข่าวสารของสำนักงาน
ก.พ.
พ.ศ.
๒๕๖๑

โดยที่เป็นการสมควรปรับปรุงกฎหมายว่าด้วยการจัดให้มีข้อมูลข่าวสารสำหรับให้ประชาชนเข้าตรวจดู
และกฎหมายว่าด้วยการเข้าตรวจดูข้อมูลข่าวสารของราชการ
โดยรวมเป็นกฎหมายฉบับเดียวกัน เพื่อรักษาความปลอดภัยของข้อมูลข่าวสารของราชการและความเป็นระเบียบเรียบร้อยในการให้ประชาชนเข้าตรวจดูข้อมูลข่าวสาร

อาศัยอำนาจตามความในมาตรา ๙
แห่งพระราชบัญญัติข้อมูลข่าวสารของราชการ พ.ศ. ๒๕๔๐ เลขาธิการ ก.พ.
จึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบสำนักงาน ก.พ.
ว่าด้วยข้อมูลข่าวสารของสำนักงาน ก.พ. พ.ศ. ๒๕๖๑

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิก
(๑)
ระเบียบสำนักงาน ก.พ. ว่าด้วยการจัดให้มีข้อมูลข่าวสารสำหรับให้ประชาชนเข้าตรวจดู พ.ศ.
๒๕๔๔ และที่แก้ไขเพิ่มเติม
(๒)
ระเบียบสำนักงาน ก.พ. ว่าด้วยการเข้าตรวจดูข้อมูลข่าวสารของราชการ พ.ศ. ๒๕๔๔ และที่แก้ไขเพิ่มเติม
บรรดาระเบียบ ข้อบังคับ
และคำสั่งอื่นใดของสำนักงาน ก.พ. ในส่วนที่กำหนดไว้แล้วในระเบียบนี้
หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๔  ในระเบียบนี้
ข้อมูลข่าวสารของสำนักงาน
ก.พ. หมายความว่า
ข้อมูลข่าวสารตามกฎหมายว่าด้วยข้อมูลข่าวสารของราชการที่อยู่ในความครอบครองหรือควบคุมดูแลของสำนักงาน
ก.พ.
หน่วยงานในสังกัด
หมายความว่า หน่วยงานที่ปรากฏตามกฎกระทรวงแบ่งส่วนราชการของสำนักงาน ก.พ.
รวมทั้งหน่วยงานที่จัดตั้งขึ้นเป็นการภายในที่ครอบครองหรือควบคุมดูแลข้อมูลข่าวสารของสำนักงาน
ก.พ.
คณะกรรมการ
หมายความว่า คณะกรรมการข้อมูลข่าวสารของสำนักงาน ก.พ.
เจ้าหน้าที่
หมายความว่า ข้าราชการของสำนักงาน ก.พ. ซึ่งทำหน้าที่ในการให้บริการหรือให้คำแนะนำในการขอเข้าตรวจดู
หรือขอข้อมูลข่าวสารของสำนักงาน ก.พ.

ข้อ ๕  ให้เลขาธิการ ก.พ. รักษาการตามระเบียบนี้
และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาเกี่ยวกับการปฏิบัติตามระเบียบนี้ให้เลขาธิการ ก.พ. เป็นผู้วินิจฉัยชี้ขาดคำวินิจฉัยนั้นให้เป็นที่สุด

หมวด
๑
คณะกรรมการข้อมูลข่าวสารของสำนักงาน
ก.พ.

ข้อ ๖  ให้มีคณะกรรมการข้อมูลข่าวสารของสำนักงาน
ก.พ. ประกอบด้วย
(๑)
รองเลขาธิการ ก.พ. ซึ่งเลขาธิการ ก.พ. มอบหมายเป็นประธานกรรมการ
(๒)
ผู้อำนวยการสำนักที่เทียบได้ไม่ต่ำกว่ากอง และข้าราชการสำนักงาน ก.พ. ที่เลขาธิการ
ก.พ. มอบหมายจำนวนไม่เกินห้าคนเป็นกรรมการ
(๓)
ผู้อำนวยการสำนักงานเลขาธิการเป็นกรรมการและเลขานุการ
และให้มีผู้ช่วยเลขานุการตามความจำเป็น

ข้อ ๗  ให้คณะกรรมการมีอำนาจหน้าที่ ดังต่อไปนี้
(๑)
กำหนดหลักเกณฑ์ หรือมาตรการเกี่ยวกับการบริหาร การจัดระบบการขออนุญาต
และการบริการข้อมูลข่าวสารของสำนักงาน ก.พ.
(๒)
กำหนดประเภทข้อมูลข่าวสารของสำนักงาน ก.พ. ที่เปิดเผยได้
(๓)
พิจารณาวินิจฉัยปัญหาหรืออุปสรรค
รวมทั้งเสนอแนวทางในการแก้ไขปัญหาหรืออุปสรรคที่เกิดขึ้นอันเนื่องมาจากการดำเนินการตามระเบียบนี้
(๔)
หน้าที่อื่นตามที่เลขาธิการ ก.พ. มอบหมาย

ข้อ ๘  การประชุมของคณะกรรมการต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด
จึงจะเป็นองค์ประชุม
ในการประชุมถ้าประธานไม่อยู่ในที่ประชุม
หรือไม่อาจปฏิบัติหน้าที่ได้ ให้กรรมการที่มาประชุมเลือกกรรมการคนหนึ่งเพื่อทำหน้าที่ประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งในการลงคะแนนถ้าคะแนนเสียงเท่ากัน
ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

หมวด
๒
การจัดระบบข้อมูลข่าวสาร

ข้อ ๙  ให้หน่วยงานในสังกัดจัดส่งข้อมูลข่าวสารของราชการตามมาตรา
๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐
ที่อยู่ในความรับผิดชอบให้สำนักงานเลขาธิการทุกเดือน
(ถ้ามี) เพื่อรวบรวมและจัดระบบข้อมูลข่าวสารไว้ให้ประชาชนเข้าตรวจดู ณ ศูนย์ข้อมูลข่าวสารของสำนักงาน
ก.พ.  ทั้งนี้
รายละเอียดของข้อมูลข่าวสารที่จัดส่ง ให้เป็นไปตามประกาศของคณะกรรมการ

ข้อ ๑๐  ในการดำเนินการตามข้อ ๙
ให้หน่วยงานในสังกัดจัดให้มีเจ้าหน้าที่เพื่อควบคุม ดูแล ตรวจสอบ ติดตาม
และประสานงานในการดำเนินการให้เป็นไปด้วยความเรียบร้อยและเป็นปัจจุบันอยู่เสมอ

หมวด
๓
การขอ
การบริการข้อมูลข่าวสาร และการอนุญาต

ข้อ ๑๑  ผู้ใดประสงค์จะขอตรวจดู
หรือขอถ่ายสำเนาข้อมูลข่าวสารของสำนักงาน ก.พ.
ให้ติดต่อที่ศูนย์ข้อมูลข่าวสารของสำนักงาน ก.พ. ซึ่งตั้งอยู่ที่ห้องสมุด
อาคารสำนักงาน ก.พ. จังหวัดนนทบุรี เพื่อยื่นคำขอเป็นหนังสือตามท้ายระเบียบนี้
ต่อเจ้าหน้าที่ในวันและเวลาราชการ
ให้เจ้าหน้าที่ซึ่งได้รับคำขอ
ตรวจสอบข้อมูลข่าวสารตามคำขอนั้น
ว่าเป็นข้อมูลที่อยู่ในความครอบครองหรือควบคุมของสำนักงาน ก.พ. หรือไม่
และให้ดำเนินการดังต่อไปนี้
(๑)
ในกรณีที่ข้อมูลข่าวสารตามคำขอ เป็นข้อมูลที่อยู่ในศูนย์ข้อมูลข่าวสารของสำนักงาน
ก.พ. ให้เจ้าหน้าที่เสนอเรื่องต่อผู้อำนวยการสำนักงานเลขาธิการพิจารณาอนุญาตให้ตรวจดู
หรือให้ทำสำเนาหรือให้ทำสำเนาที่มีคำรับรองถูกต้องของข้อมูลข่าวสารนั้น ๆ
(๒)
ในกรณีที่ข้อมูลข่าวสารตามคำขอ อยู่ในความครอบครองหรือควบคุมดูแลของหน่วยงานในสังกัดให้เจ้าหน้าที่ส่งเรื่องตามคำขอไปยังหน่วยงานในสังกัดเพื่อพิจารณาโดยไม่ชักช้า
และให้หัวหน้าหน่วยงานในสังกัด
หรือผู้ซึ่งหัวหน้าหน่วยงานในสังกัดมอบหมายเป็นผู้มีอำนาจในการพิจารณาอนุญาตให้ตรวจดู
หรือให้ทำสำเนา หรือให้ทำสำเนาที่มีคำรับรองถูกต้องของข้อมูลข่าวสาร
สำหรับข้อมูลข่าวสารที่อยู่ในความครอบครองหรือควบคุมดูแลของหน่วยงานของตน
(๓)
ในกรณีที่ข้อมูลข่าวสารนั้น
เป็นข้อมูลที่อยู่ในความครอบครองหรือควบคุมดูแลของหน่วยงานของรัฐแห่งอื่น
ให้เจ้าหน้าที่ให้คำแนะนำเพื่อไปยื่นคำขอต่อหน่วยงานของรัฐที่ควบคุมดูแลข้อมูลข่าวสารนั้นโดยไม่ชักช้า
กรณีข้อมูลข่าวสารตามวรรคสอง
(๒) หากไม่อาจวินิจฉัยได้ว่าข้อมูลข่าวสารใดเป็นข้อมูลข่าวสารที่เปิดเผยได้หรือไม่
ให้หัวหน้าหน่วยงานในสังกัดเสนอเรื่องพร้อมความเห็นต่อคณะกรรมการเพื่อพิจารณาวินิจฉัย
เมื่อคณะกรรมการ
พิจารณาแล้วมีมติไม่เปิดเผยข้อมูลข่าวสาร ให้แจ้งมติพร้อมเหตุผลให้ผู้ยื่นคำขอทราบ
และแจ้งให้ทราบถึงสิทธิและกำหนดเวลาในการอุทธรณ์ต่อคณะกรรมการวินิจฉัยการเปิดเผยข้อมูลข่าวสาร

ข้อ ๑๒  ในกรณีผู้มีอำนาจอนุญาต
มีคำสั่งให้เปิดเผยข้อมูลข่าวสาร ให้เจ้าหน้าที่ซึ่งรับผิดชอบข้อมูลข่าวสารนั้น
ๆ อนุญาตให้ผู้ยื่นคำขอเข้าตรวจดู หรือจัดทำสำเนา
หรือจัดทำสำเนาที่มีคำรับรองถูกต้องของข้อมูลข่าวสารตามคำขอ ภายในวันทำการนั้น
ถ้าไม่อาจดำเนินการภายในวันทำการนั้นให้แจ้งกำหนดวันและเวลาเพื่อผู้ยื่นคำขอมารับ
แต่ต้องไม่เกินสิบห้าวันทำการ ในกรณีที่มีเหตุผลความจำเป็น
อาจขยายระยะเวลาออกไปได้แต่ต้องไม่เกินสามสิบวันทำการ
ในกรณีผู้ยื่นคำขอดำเนินการยื่นคำขอทางไปรษณีย์
ให้จัดส่งข้อมูลทางไปรษณีย์ลงทะเบียนตอบรับ การให้บริการทางโทรสารให้ดำเนินการได้เฉพาะกรณีจำเป็นเร่งด่วน
 ทั้งนี้
ให้หัวหน้าหน่วยงานในสังกัดซึ่งเป็นผู้รับผิดชอบข้อมูลข่าวสารตามคำขอนั้น ๆ
เป็นผู้พิจารณาอนุญาต
การจัดทำสำเนาที่มีคำรับรองถูกต้องของข้อมูลข่าวสาร
ให้เจ้าหน้าที่ซึ่งรับผิดชอบข้อมูลข่าวสารนั้น ๆ ในตำแหน่งประเภทวิชาการ
ตั้งแต่ระดับชำนาญการขึ้นไปเป็นผู้รับรอง
โดยให้ลงลายมือชื่อพร้อมทั้งลงชื่อตัวบรรจง ตำแหน่ง และวัน เดือน ปี ที่รับรอง
ไว้ที่ขอบล่างของหนังสือ

ข้อ ๑๓  การเรียกเก็บค่าธรรมเนียมในการขอสำเนา
หรือขอสำเนาที่มีคำรับรองถูกต้องของข้อมูลข่าวสาร ให้เป็นไปตามหลักเกณฑ์ที่คณะกรรมการกำหนด
รายได้จากการเรียกเก็บค่าธรรมเนียมตามวรรคหนึ่งให้ปฏิบัติตามระเบียบของราชการ

ข้อ ๑๔  ในกรณีที่เป็นข้อมูลข่าวสารที่สำนักงาน
ก.พ. ได้จัดทำไว้ในระบบคอมพิวเตอร์
ผู้ขอเข้าตรวจดูข้อมูลข่าวสารสามารถตรวจดูได้ทาง Homepage
ของสำนักงาน ก.พ. ที่ http://www.ocsc.go.th

ข้อ ๑๕  ข้อมูลข่าวสารใดหากมีกฎหมาย ระเบียบ ประกาศ
คำสั่ง
หรือมติคณะรัฐมนตรีกำหนดวิธีปฏิบัติเกี่ยวกับการขอข้อมูลข่าวสารและการอนุญาตไว้เป็นพิเศษ
ให้ปฏิบัติตามกฎหมาย ระเบียบ ประกาศ คำสั่ง หรือมติคณะรัฐมนตรีดังกล่าวด้วย

ประกาศ
ณ วันที่ ๓๑ พฤษภาคม พ.ศ. ๒๕๖๑
เมธินี
 เทพมณี
เลขาธิการ
ก.พ.

[เอกสารแนบท้าย]

๑.
แบบคำขอข้อมูลข่าวสารของสำนักงาน ก.พ.

(ดูข้อมูลจากภาพกฎหมาย)

พิมพ์มาดา/จัดทำ
๑๔
สิงหาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๔๐ ง/หน้า ๖/๑๙ มิถุนายน ๒๕๖๑